ב"ה כולל גבעת אסף, ידידיה הכהן

 לע"נ מו"ר הרב שאר ישוב כהן זצ"ל, נלב"ע ג' אלול תשע"ו

# **נשיאת כפיים בחיפה ובצפון הארץ**

**רקע**

1. מה שכתב מפני שנוהגים לטבול קודם האי חומרא דאתי לידי קולא היא ותלי תניא בדלא תניא שהרי טבילה לנשיאת כפים לא הוזכרה בתלמוד ואם הם נהגו להחמיר ולטבול למה יבטלו בשביל כך שלש עשה בכל יום... יישר כחם של בני ארץ ישראל וכל מלכות מצרים שנושאים כפיהם בכל יום ואינם טובלים לנשיאת כפים (בית יוסף, אורח חיים קכח, מד מובא במ"ב קסד)

2. כאן הכהנים נושאים כפיהם בכל יום (אגרת השל"ה מהגליל לבניו משנת שפ"ב [1622], מובאת אצל יהודה דוד אייזנשטיין, אוצר מסעות, ניו יורק תרפ"ו, ע' 175)

 3. **מנהג יפה** בכל א"י שהכהנים נושאים כפיהם בכל ימות החול וביו"ט בשחרית ומוסף וביו"כ בשחרית ומוסף ונעילה (ר' ישראל משקלוב, פאת השולחן ב, טז)

4. ובארחות חיים הובא... שיש נוהגים לישא כפים בשבת ויו"ט דוקא מפני טורח ציבור ע"ש וכן נוהגים האשכנזים פה עיה"ק צפת ת"ו (הרב חיים סתהון [רבה של צפת], ארץ חיים, ירושלים תרס"ח, עמ' 37)

5. בגליל נוהגים בזמנינו שאין נושאים כפים בחול כי אם במוסף דשבת ויום טוב. ולא ידוע בבירור על ידי מי ועל יסוד מה נוהגים כך. (הרב יחיאל מיכל טיקוצ'ינסקי, ספר ארץ ישראל, עמ' כב)

**טעמי המנהג**

6. בימי הקדוש האריז"ל נשאו כפים בכל יום, וכן נכתב מכתב מהקדוש השל"ה שמעיד שבגליל נושאים כפים בכל יום, רק לאחר כך בעליית החסידים עשו כעין פשרה לישא כפים במוסף בשבת דוקא (הרב משה שטרנבוך, הלכות הגר"א ומנהגיו, עמ' קכד מובא במנחת יצחק לקמן וראה שמואל פנחס גלברט, אוצר טעמי המנהגים, עמ' פא, א שהפשרה היא בין המנהג שהיה קיים בא"י, לשאת כפיים בכל יום לבין המנהג בחו"ל, של נ"כ רק ביום טוב).

7. לענ"ד המנהג הזה בגליל אצל האשכנזים נמשך מעת תחילת התיישבות האשכנזים בצפת טברי' ואגפי' זה קרוב לב' מאות שנים, דהנה כן מוכח להדיא מדברי הפאת השלחן הלכות א"י (פ"ב) שכתב שם בבית ישראל (ס"ק כ"ג), עמ"ש בפנים, דמנהג יפה בכל א"י שהכהנים נושאים כפיהם בכל ימות החול וכו', כתב בבית ישראל שם... ובודאי בא"י אין לחלק בין חול לשבת, לומר שבשבת ישאו כפיהם ולא בחול, חדא דלא עבדי דלא כמר ולא כמר, מאחר שמנהג בא"י לישא כפיהם בכל יום, ועוד דאדרבה בחו"ל יש מקומות שכשחל יו"ט בשבת אין הכהנים נושאין כפיהם, ומביא במג"א (שם סק"ע) בשם ב"י בשם האגור והג"מ שמנהג הכהנים לטבול לנ"כ וקשה עליהם לטבול וכו', ומטעם זה אין נושאים כפיהם כשחל בשבת... ובכוללנו מיום שזכינו לקבוע ישיבתנו בא"י ובירושלים עה"ק מנהגינו שנושאים כפיהם בכל יום ובשבת ויו"ט כדת... **הנה דברים הנ"ל ברור מללם שבא בטענה נגד המנהג שכבר נהגו אז בגליל** מקום שהי' הגאון בעל פאת השלחן[[1]](#footnote-1)... דשיירה ראשונה של תלמידי הגר"א ז"ל, הגיעה לא"י בשנת תקס"ט ח' אלול לצפת, רובה פרושים בני שקלוב... ומצאו... כחמישים משפחות אשכנזים חסידים... אמנם את ספרו הדפיס עוד בצפת שנת תקצ"ו, וכבר אז הי' ישיבה מתלמידי הגר"א גם בירושלים עה"ק, ומדכתב שמנהגם שם בירושלים שהכהנים נושאים כפיהם בכל יום כנ"ל, מוכח בפירוש שבמקום דירתו בצפת ל"ה נושאים כפיהם בכל יום, רק במוספים בשבתות, וע"ז תמה במה שמחלקים בין שבת לימות החול, ובין שחרית למוסף... וא"כ זה כבר כב' מאות שנים שהתחילו התלמידי בעש"ט ז"ל בגליל... ואיך שיהי' הכל מודים שהיא מנהג קדום אצל הקהלות האשכנזים בגליל, עוד קודם הרבה למנהג ירושלים ואגפי' שנ"כ בכל יום... יתבאר לנו דתלמידי הגר"א ז"ל לשיטת הגר"א ז"ל, לא רק דאין איסור אלא אף קיום מצוה יש בזה, ומה"ט הצטער על המנהג שנשתרבב בחו"ל בזה, וכמ"ש הגרמ"ש שם בשם הגאון בעל פאת השלחן ז"ל, דסיפר לרבי שמואל העליר ז"ל, ששמע כ"פ מפי הגר"א שהי' הולך מעיר לעיר ומתבטל מתורה ותפילה לו הי' בידו לתקן לטובת הכלל נ"כ בכל יום... ובשם הגאון רבי חיים מוולאזין ז"ל, שרבו הגר"א ז"ל, השתוקק לישא כפים בכל יום רק לא ערב לעשות מעשה, וכשהחליט לישא כפים בבית מדרשו למחר, פתאום נתפס לבית האסורים בעלילות שוא בענין המחלוקת נגד הרב דווילנא, ולכן אף שיצא לחפשי מבית האסורים לא השתדל עוד לקבוע המנהג עכ"ד, וכ"כ בת' משיב דבר (ח"ב סי' ק"ד) וכה"ג הי' אצל הגאון ר"ח מוולאזין ז"ל עיי"ש, ולשיטתו של הגר"א שפיר קבעו המנהג תלמידיו בירושלים ואגפי', אבל גם לדידהו בגליל כיון שנתקבל המנהג הנהוג אסור לשנות ח"ו... הנה בתשו' בית אפרים שם, אחרי שהוכיח דבכהני ספק יש לחוש מתלתא איסורי, איסור לאו הבא מכלל עשה דכה תברכו ולא זרים, ואיסור עשה שהישראל מצווה להתברך מפי הכהנים המברכין, ואיסור ברכה לבטלה, ומצות עשה לברך אם הוא כהן ליכא, דאם לא קראוהו א"צ לעלות, לכן אין לברך מספק, ואחרי שהאריך בזה, כתב... דכהני זמנינו גריעי טפי מהכהנים שעלו בזמן בית שני שאמר התרשתא להם הרי אתם בחזקתכם, לפי שבאורך הגלות וגזירות וגירושין נתבללו הרבה, ובזה נחה דעתו בחילוק שבין בני א"י ומלכות מצרים לבין בני גולה שבמדינות אלו, וכמו שכתב שם בזה"ל משום דבני א"י ומלכות מצרים שביתתם במקומם כמאז כן עתה, ולא הי' עליהם טלטול הגירושין ובגולה לא הלכו רק כל הגלים והמשברים שעברו עליהם היו בקביעתם במקומם, ושפיר הם כהני חזקה אע"פ שאין כתב יחוסם בידם, משא"כ בני מדינות אלו ומדינות אשכנז שהורקנו מכלי אל כלי ומגולה אל גולה... וקרוב בעיני שאחר שנת תתנ"ו שאז הי' שעת חירום ברוב מדינות הללו כנודע בספרים... ולפי שראו חכמי הדורות שנתבלבלו הרבה עמדו וגדרו גדר גדול בדבר שלא לישא כפיו בכל יום רק ביו"ט כדי שלא תשתכח תורת כהונה מהם[[2]](#footnote-2)... אין כן דעת הגר"א ז"ל מדהקשה למה אין מאכילין לכהן קטן חלה, דהא בתרומה דרבנן הרי הם בחזקתן, הרי ס"ל דכהני זמנינו דינם כמו כהני חזקה שבזמן הש"ס לכן הי' משתוקק לנהוג נ"כ בכל יום גם בחו"ל רק שלא עלה בידו כנ"ל... **והנה הא פשיטא דכל מש"כ הבי"א בבני א"י שישיבתם במקומם כמאז כן עתה וכו' כנ"ל, זה הי' שייך רק על יהודים הספרדים שישבו בארץ מדורי דורות, אבל לא שייך בבני חו"ל בני אשכנז שעלו לא"י והתיישבו שם**... **ובזה ג"כ אין ראי' להנ"כ בכל יום מימי האר"י ז"ל שנ"כ בכל יום, וכן בימי השל"ה, שהעיר הגרמ"ש שם, דבימי האר"י ז"ל בשנת של"ב עדיין לא הי' ישוב אשכנזי בצפת, וגם בימי השל"ה ז"ל** ש"פ - ש"צ וכנזכר לעיל, ואף אם הי' מספר קטן נתבטלו בין הספרדים שהיו שם מדורות כנ"ל, ולכן נ"כ בכל יום, משא"כ אחרי העלי' משנת תק"ל ולהלן כנ"ל דנעשו לקהלות אשכנזים בפ"ע, וממילא כל הטעם שלא נשאו כפים בחו"ל, לפי מש"כ בבית אפרים כנ"ל, לא נפקע מהם בעלותם לא"י... **ומ"מ לצמצם ההפרש ביניהם ובין המנהג שנהגו שם בני הספרדים מאז, נקטו המנהג של אותן הקהלות בחו"ל שנשאו כפים אף בשבתות...** משא"כ תלמידי הגר"א ז"ל, שהלכו בשיטתו דכהני דידן הוו כמו כהני חזקה שבזמן הש"ס, ומה"ט רצה הגר"א לנהוג כן אף בחו"ל לישא כפים בכל יום, ולא עלה בידו, קיימו שיטתו בא"י, אבל בירושלים ואגפי' דוקא, שלא קדמו להם שם המנהג כבני האשכנזים שבגליל... ועוד יש לומר... הטעם שכתב האגור בשם מהרי"ל משום דהגמי"י כתב שמנהג לטבול לנ"כ, לענ"ד הוא ג"כ טעם נכון וישר... וכיון שאבותיהם קיבלו עליהם חומרא זו מוטל גם על זרעם אף דלא אפשר להו... וא"כ מש"כ הב"י שיישר כחם של בני א"י שנ"כ בכל יום ואין טובלין לנ"כ, שפיר קאמר דמעיקרא לא אתחיל בחומרא זו הטבילה לנ"כ, משא"כ בני מדינות אלו שנהגו בחומרא זו לטבול לנ"כ וא"א להם לשנות... והנה כי נודע דתלמידי בעש"ט זי"ע הקפידו מאד על טבילת עזרא, ועי' במג"א (סי' ר"מ) בשם האר"י הקדוש שהקפיד מאד על עצמו אפילו באונס, ומזה ראי' ג"כ שס"ל דמותר לטבול בשבת... וכן לכהנים דדינם כש"צ כנ"ל, לכן בכמה קהלות דקדקו שלא להניח להתפלל לפני התיבה בלא מקוה, וגם הכהנים לא נ"כ בלא טבילה[[3]](#footnote-3)... ובזה נלענ"ד דהחסידים מתלמידי בעש"ט זי"ע כשעלו והתיישבו בגליל, אף דבחו"ל לא נ"כ רק ביו"ט, ולא בשבתות של כל השנה, וגם לא בר"ח וחוה"מ, מ"מ זה היה מטעם שלא אפשר לבטל מנהג קדום, אשר נהגו כן מכמה טעמים המבואר בבית אפרים שם, אבל כשעלו לא"י ול"ה שם מנהג קדום שלא לישא כפיהם, דאדרבה בני הספרדים נ"כ בכל יום, אבל לא יכלו העולים מחו"ל לעבור על מנהגם שלא לישא כפיהם בלי טבילה לקריין מטעם המבואר בבי"א שם כנ"ל, אבל **כדי לצמצם ההפרש בין העדות הספרדים והאשכנזים, קבלו המנהג לישא כפיהם גם בשבתות של כל השנה, ולטבול לקריים בשבת דמותר ומצוה לשיטתם כנ"ל, משא"כ בימות החול ל"ה אפשר לעמוד בהם מחמת טרדת הפרנסה**... שו"ר דיש לומר טעם עוד בחילוק בין שבת לחול... משום דנ"כ בפרהסיא אי [לאו] כהן הוא כולי האי לא מחציף נפשי' עיי"ש, וביו"ט שכיחי רבים בבהכ"נ כמ"ש (ס"פ הנזיקין) ואיכא חזקה דלא מחציף אינש נפשי' עכ"ד ההפלאה שם, וא"כ הרי איתא שם (בפ' הנזקין נ"ט ע"ב) דבשבתות וימים טובים שכיחי רבים בבהכ"נ עיי"ש, א"כ שפיר יש לחלק בין שבתות דשכיחי רבים ולא מחציף נפשי', לכן נ"כ, משא"כ בחול, וכן בר"ח וחוה"מ שכיחי רבים יותר מבחול ושייך כנ"ל, וא"ש מנהג הגליל לחלק בין אלו הימים לימות החול[[4]](#footnote-4) כנלענ"ד (מנחת יצחק ח, א).

8. אכן נ"ל ליישב שורש הדבר ע"פ האמור במגילה כד ע"ב: "אמר רב אסי: חיפני ובישני (דהיינו: איש חיפה ואיש בית שאן) לא ישא את כפיו... מפני שקורין לאלפין עיינין ולעיינין אלפין." פירש"י: "ואם היו עושין ברכת כהנים, היו אומרין יאר יער ה' פניו, ולשון קללה הוא, כי יש פנים, שיתפרשו לשון כעס". והנה ידוע, שבגליל היה מצוי המבטא הזה של חילוף הא' בע', ואף אני בעצמי הכרתי מותיקי הגליל שעוד היה מצוי ביניהם מבטא כזה. הדבר ידוע שבזמן החפזון מתחלף ההיגוי שבאותיות הגרון א' ה' ח' ע' הרבה יותר מאשר בזמן ישוב הדעת והעירנות. כך מעידים מומחים להיגוי וריפויו, שנקרא "ספיטש טרפי" בלע"ז, שבזמן היקיצה מן השינה, כל זמן שאין שלטון מלא של האדם ודעתו על אבריו, מצוי חלוף ההיגוי ביותר, משא"כ בזמן שהאדם במלוא כחו ואונו, בישוב הדעת ובלי חפזון. ע"פ כל האמור עלה על דעתנו לומר שאנשי הגליל, שהיו ביניהם מחליפי ההיגוי עלו לדוכן רק בשעה שאין ממהרין למלאכתן, שאז יכלו לברך בהיגוי הנכון, ובירור חיתוך הלשון והגרון, שלא יטעו בלשונם חלילה, והנה הטעם הזה של ההיגוי אינו קיים אצלנו כלל (מו"ר הרב שאר ישוב כהן, שי כהן, עמ' יז)

9. עיין ברמ"ה סנהדרין (יא:) שמקדשין החודש ביהודה כולה ולא בגליל, שביהודה נקראים שכינו של מקום ולא בגליל ע"ש, ואולי יש בזה סמך שאין מקפידים כ"כ בגליל, ולפי זה בחיפה אין להקל כלל, אבל עיקר דברי הרמ"ה לא נתבררו לן שהתנאין רשב"י ר"ע ותלמידיו ואמוראים וגדולי הדורות לרבות הקדוש האריז"ל איוו למושב להם ערי הגליל דווקא, והיאך נימא שהשכינה לא מצויה שמה כבערי יהודה ולא נקראים שכינו של מקום. (הרב שטרנבוך, הלכות הגר"א ומנהגיו, עמ' קכד)

**הניסיונות לשנות**

10. חלילה לכהן לזלזל בנשיאת כפים באר"י במקומות שכבר הנהיגו לקיים המצוה שהיא שלש מצות בכל יום, ורבים וגדולים משתוקקים **להחזיר עטרה ליושנה** לברך ברכת כהנים בכל מושבות ישראל (הרב טיקוצינסקי, גשר החיים ב, יח, ב, ד)

11. מיום שבאתי הנה נצטערתי לידע מה טעם נהגו בכל הגליל שלא לישא כפים אלא ביום שיש בו מוסף ותמהתי שהרי מרן הרב"י היה תושב צפת"ו וכן בעל פאת השלחן ולא הזכירו מנהג זה וכתבו בפשיטות שבא"י ומצרים נושאין כפיהם בכל יום והוחלט בעיני שמנהג זה נתחדש אחרי הרעש המפורסם ואף אמרו לי שבישיבת כפר חסידים נושאין כפיהם בכל יום ע"פ ציוויו של הגה"צ ר' אליהו לאפיאן (שליט"א) זצ"ל אבל אני מתיירא משינוי המנהגים וכ"ש מנהג נ"כ שהגר"א והגר"ח נצטערו עליו ולא אסתייעא להו מילתא ומוהר"ר נתן אלדער זצ"ל ששינהו נרדף וחוששני שעדיין צעיר אנכי לימים ובנין נערים סתירה ח"ו ועוד שאולי לא ישמעובקולי(הרב שמואל דוד הכהן מונק, פאת שדך ב, עמ' נז-סא מכתב מתשכ"ג)

12. מנהג האשכנזים בצפת"ו לא לעלות לדוכן בכל יום ברור שמקורו מתקופת האר"י ז"ל וגוריו והם הם שהנהיגו נוהג זה וטעמם ונימוקם כמוס אתם ללא כל ספק יש בזה משום תורת הסוד ומאד יתכן שהקפידו שכהן לא יעלה לדוכן טרם שטבל ולכן קבעו שבימות החול לא ישאו כפים וגם בשבתות ומועדים רק במוסף שכבר סיפק בידי הכהנים לטבול... למעשה אין כאן יסוד להגיב ולמחות למי שאינו נוהג מנהג זה וגם ידוע לי שהרידב"ז הורה בישיבה שלו לשאת כפים בכל יום לפני שנים אחדות נשאלתי מתושבי מושב צוריאל אם עליהם לשאת כפים בכל יום והוריתי להם שכן ישאו כפים ולדעתי ברור שבכפר חסידים והסביבה וכן בחיפה אלה שעולים לדוכן כל יום טוב עושים וודאי שאין למחות בידם (הרב קפלן, שם).

13. למעשה אנחנו רואים בענין זה מנהג משונה והוא שבכל הגליל כצפת וטבריה וחיפה לערך עד חדרה אינם נושאים כפיהם אלא בשבתות ולא בכל יום... ואין אתנו יודע מי אשר הנהיג ומתי הונהג המנהג הזה ומה הוא סיבתו שלא לישא כפיים בכל יום בחלק הארץ ההוא ועל כל פנים כיון שמרן הב"י כתב שבני אר"י נושאים כפיהם בכל יום ולא חילק דבגליל אין הדבר כן והרי איתן מושבו היה בצפת מזה הדבר ברור דעד זמנו דהיינו בערך עד לפני כ-400 שנה נהגו גם בגליל עוד לישא כפיים בכל יום... ומכל הנתבאר בזה יוצא לנו שהאשכנזים הפרושים מימיהם לא קבלו מנהג זה של בטול נשיאת כפיים בכל יום בצפון הארץ ובגליל על כן מן היושר והראוי שכל בתי הכנסת המתפללים נוסח אשכנז דהיינו לא נוסח ספרד של החסידים הנמצאים בחיפה ושאר מקומת בצפון הארץ יתחילו לישא כפיהם בכל יום וכעיקר הדין וכמו שנהגו תלמידי הגר"א אז בצפת שלא התחשבו בשום דבר... גם הרב הגאון רבי יהושע קניאל שליט"א הרב הראשי בחיפה אמר לי שהוא זוכר שהגאון רבי אברהם יצחק קוק זצ"ל בא פעם לחיפה והתפלל במנין שהיה בת"ת נצח ישראל ועלה לישא את כפיו בימי החול ולא השש לשוב מנהג (הרב שריה דבליצקי, הנאמן, יז על כך אמר האדמו"ר מגור: "אולי דברי ר' שריה נכונים, אבל לא ייתכן להנהיג בבית-כנסת אחד – כך, ובאחר – אחרת; או כולם ינהיגו או כולם לא ינהיגו", שי כהן, עמ' יח)

14. חלמתי חלום: הנני מקשיב לחזרת שליח הציבור בבית הכנסת שלנו באחד מימי החול, לפתע הש"ץ נתקע אחר סיום ברכת הטוב שמך ולך נאה להודות ואינו ממשיך וכל הציבור צועק נו נו והוא מתעקש ושותק ושוב אומרים לו נו נו, ופתאום כהנים זורמים מכל העברים ממלאים את הבימה מול ארון הקודש נושאים כפיהם ומברכים אותנו, ואיקץ והנה חלום. שאלתי: למה בגליל לא נושאים כפים כל יום כפי שנהוג בירושלים והרבה מקומות בארץ (שם החולם שמור הוא אינו כהן)?... ולמעשה כתב לי הרה''ג ר' אוירבך דטבריה הנה מתחילת התייסדות הישוב במקומנו היה ראוי לקבוע המנהג כמנהג הפרושים בא"י לישא כפיהם בכל יום, אבל אחרי שנהגו אחרת ונגררו אחרי אחיהם אשר בצפון קשה לשנות. אם כן קשה לשנות אמנם לא בלתי אפשרי אבל קשה ועוד חזון למועד. ובספר האיש נגד הזרם מסופר שמרן הרב קוק נסע ברכבת חיפה-צמח וקיימו שם מנין בשחרית. הודיע הרב כי החליט לעלות לדוכן כי בעזרת ה' יקום כאן יישוב עברי בשדות הנשמים האלה ולכן מוטב להקדים ולברך את המקום הזה (עמ' לט) וזה היה בצפון הארץ וה' יעזרנו לברך את עמו ישראל באהבה (הרב אבינר, עם כלביא, ירושלים תשמ"ג, עמ' 35-36)

15. שמעתי מפי נאמנים שקודמי הגדול רב האי גאון מרן הרב הראשי לחיפה הרב הגאון מוה"ר יהושע קניאל זצ"ל נצטער הרבה על הדבר ובקש לתקן תקנה זו ולא אסתייעא מלתא בידו, אבל דעתו היתה ורצונו הטהור שיש לנהוג בחיפה מנהג ירושלים דוקא ולא מנהג הגליל, וכך שמע מפיו אחד מגדולי ירושלים בזמן שיחתו בנושא זה עם מרא דארעא דישראל ראש הרבנים בישראל הגרי"א הרצוג זצ"ל ומסר לי על כך בע"פ ובודאי אנו מקוים שאם יסייענו ה' לתקן הדבר יהיה בכך משום זכות ועילוי לנשמתו נ"ע ונחת רוח נעשה לו וכבוד לזכרו וזכר קודמו הגדול הרב הראשי לחיפה הגאון רבי ברוך מרקוס זצ"ל שהיה עמו בעצה אחת בענין זה להנהיג בחיפה מנהג ירושלים עיה"ק אלא שלא נסתייע הדבר בידם (שי כהן, עמ' יט)

**מכתבים הקודמים לפסק**

15. מתוך הזהירות וחרדת הקודש הראויה בכל הנוגע למנהגי ישראל קדושים פניתי בענין זה לברר עמדתם של רבים מגדולי התורה שבא"י והנה רובם המכריע וביחוד מו"ר ראש ישיבת מרכז הרב שהסתופפתי בצילה משחר נעורי הלא הוא הגאון מרן הרב צבי יהודה הכהן קוק זצ"ל יצא לחייב בתוקף לשאת ברכה בכל יום אף העיד מרן הגרצ"י זצ"ל בבירור שכ"ק אביו מרא דארעא דישראל גאון הדורות וראש הרבנים לא"י מרן הרב אברהם יצחק הכהן קוק זצ"ל עלה בכל יום לדוכן יחד עמו בבית הכנסת הדרת קודש שבהדר הכרמל פה עיה"ק חיפה ת"ו כן העידו רבים ונאמנים מזקני עירנו בפני שמרן הרב זצ"ל עשה כן גם בהיותו כאן על הר הכרמל במלון סגל ועלה בכל יום לדוכן אם כן עיין ראש השנה כט ב כבר נשמעה קרן ביבנה ואין משיבין לאחר המעשה. כ"כ שמעתי כי מו"ר ראש ישיבת חברון מרן הגאון ר' יחזקאל סרנא זצ"ל הרעיש על כך עולמות בביקורו בחיפה ותבע בכל תוקף שחייבים לסדר ולתקן קיום מ"ע של ברכת כהנים בכל יום פה בעירנו. והנה יש מגלגלין זכות על ידי זכאי רב האי גאון גברא רבה מוה"ר שלום לופס [שליט"א] זצ"ל רבה של עכו שנתעורר בדבר ופנה לעודד ולחזק גדולי הרבנים בעירנו בנדון מצוה זו וביחוד ע"י חתנו עמיתי הדגול הגאון מוה"ר אליהו בקשי דורון שליט"א אז הרב הראשי לחיפה וכעת הרב הראשי לישראל והראשון לציון וגם המציא לו מכתב שכתב אליו ראש ישיבת פוניבז' המעטירה הגאון מוה"ר אליעזר שך שליט"א הכותב בין היתר: "אין ספק אם אפשר להתנהג בלי מחלוקת שכולם יסכימו, יש להנהיג נשיאת כפים בכל יום לקיים מצוה של תורה כפי שנהגו כאן בירושלים, וגם הרמ"א שכתב בס' קכח סעיף מד שנהגו שאין נושאים כפים זהו רק בחו"ל אבל בא"י נהגו כן כמבואר שם במשנה ברורה, אבל כל זה רק באופן שיסכימו כולם בלי שום מריבות ובלי שום מחלוקת וה' יברך את עמו בשלום". (מו"ר הרב שאר ישוב כהן, שי כהן)

16. מתלבט אני רבות בנדון זה בהמסקנא בזה ובפרט בנוגע למעשה בפועל וה"ז העיקר. דמחד גיסא כיון שבלשון חז"ל אין לך יום כו' מרובה מחברו יש לצדד ולהתייגע וכו' להרבות בכל עניני ברכה ובמיוחד בבר"כ שהיא נמשכת במהירות דרך כל העולמות באין מונע ומעכב ואין מעיינים בדין... ולאידך גיסא אף שלא חת אדמו"ר הזקן מפני כל ובירר וקבע נוסה תפלה וכו' הרי בנוגע לבר"כ מסופר שאמר (הלשון בערך) דהי' רוצה להחזירה כו' שתהי' קיום מ"ע זו בכל יום גם בחו"ל ובכל זה לא עשה בזה וכו' ודוקא מפני שלא ידוע הדבר והטעם בבירור קשה עוד יותר השקו"ט וכו' בזה ולהורות חצי דבר ה"ז גופא שלילת החצי השני כמובן ולכן הנהגתי בזה כהוראת חז"ל הנח להם (האדמו"ר מלובביץ', מובא בשי כהן א, עמ' כד)

**פסק ההלכה**

17. מאז באתי מירושלים לכהן בקודש פעיה"ק חיפה יצ"ו, אני מצטער, ממש בכל יום, על ביטול מ"ע זו ועל מה שנוהגים כאן לעלות לדוכן רק בתפילת המוספים בשבת ובמועד ובר"ח, ולא לעלות לדוכן בתפילת שחרית של כל יום ואף לא בשחרית של ימי השבת והמועדים. אני מצטער על בני העיר חיפה שהם נראין כאילו שרויים במצב של אבלות וגלות ח"ו, גם בתוך ארצנו הקדושה ואינם נוהגין מנהג א"י... ביקשתי ולא מצאתי לנוהג זה הסבר מניח את הדעת, לא בכתב ולא בע"פ מפי זקני-עירנו יצ"ו... לכן אמרתי: את אחי אנכי מבקש, הרבנים היושבים על מדין פעיה"ק חיפה, להקהל ולעמוד על נפשם, להתקין תקנה, לחזק ידי עושה מצוה: לעלות לדוכן בכל יום בשחרית, וביחוד בשבת, בשחרית ובמוסף, ולהנהיג המנהג על דעת הרבנים וראשי הקהל שבכל קהלה, לסדר מקום מיוחד לנטילת ידיים, ומקום מתאים לדוכן לפני ארון הקודש, ולסדר כל הצריך לכך, וגם לפרסם את הדבר ברבים, ולחזק ידי עושי מצוה, שזכות הרבים תלוי בה והיא משפיעה שפע ברכה לכלל ישראל. (מו"ר הרב שאר ישוב כהן, שי כהן)

18. החלטת אסיפת רבני חיפה... לאחר בירורים יסודיים עם זקני עירנו ועם גדולי תורה נתברר לנו בענין נשיאת כפים כי אין ולא היה קיים מנהג קבוע ומחייב בכל העיר שהוקבע על פי דעת גדולים אלא כל קהילה נהגה במנהגה. מן הראוי שכב' הרבנים מרי דאתרא יחזקו ידי ראשי הקהל והציבור להזדרז במיוחד בענין קדוש זה ויטכסו עצה להעמיד מצות נשיאת כפיים ועליה לדוכן ויעשו כדלהלן: בבל בתי הכנסת שבעירנו עיה"ק חיפה ת"ו יעלו לדוכן הכהנים המוחזקים בכשרות על דעת הרב מרא דאתרא... בכל הימים שנהגו בהם עד עכשיו לעלות לדוכן רק במוספים יעלו גם בתפילת שחרית וגם בתפילת המוספין... כל רב בקהילתו ראוי שינהיג עליה לדוכן בכל יום גם בימי החול בתפילת שחרית כמנהג ירושלים עיה"ק ורוב א"י... אך יזהרו מאד כל העוסקים במצוה קדושה זו שלא להביא הדבר לידי מחלוקת חלילה וחובה על כל הגבאים וועדי בית הכנסת וכל המתפללים להישמע להוראות הרב מרא דאתרא דקהילתם בכל הנוגע לסדרי התפילה בכלל ובכל הנוגע לענין זה של חידוש עליה לדוכן בכל יום ע"י הכהנים הראויים לכך (שי כהן, עמ' כא-כב)

**משא ומתן בעקבות הפסק**

19. אלפי תודות וברבות לך ידידי יקירי וחביבי הרב הגאון הנעלה ומפואר מו"ה שאר-ישוב הכהן שליט"א רב עה"ק חיפה ת"ו בנו של הכהן הקדוש ר' דויד זצ"ל... אין קץ להודות לך על אשר שמחתני במכתב הודעתך שזכית שם להעמיד מצותנו על קיום אמתתה של זו בברכתה באהבה יישר כחך וחילך לאורייתא ולברכתה באהבה כדינה. וזכות מיוחדת היא זו להקמת המצוה של תורה, במקום שהיתה חסרה ומוזנחת (הרצי"ה קוק, מובא בשי כהן, עמ' כג)

20. מצווה גדולה ודבר חשוב להנהיג גם במקום שלא נוהגים שיעלו כוהנים לדוכן יום-יום (הרב מרדכי אליהו מובא שם עמ' כח תשובה זו ושתיים שבעקבותיה נכתבו בעקבות שאלת גבאי בית כנסת רוממה שלא היה להם רב).

21. יש לחזק ולהחזיק ולקיים בכל יום מצות נשיאת-כפיים על-ידי הכהנים (הרב אברהם שפירא מובא שם עמ' כז).

22. אם עדיין לא נהוג בשום מקום, אל תשנו, אולם אם בישיבות או בכוללים כן עולים לדוכן, אל תתחשבו עם המיעוט (הרב שלמה זלמן אוירבעך מובא שם עמ' כז)

23. בנדון נשיאת כפים בכל יום בגליל... לש"ב האברך היקר הרה"ג חו"ב טובא וכו' מוה"ר מאיר כ"ץ שליט"א. הנה נפניתי מעט מגודל הטרדין אשר הקיפו עלי להשיב לשאלתו ע"ד מנהג האשכנזים בחיפה ובכל הגליל משנים קדמוניות שכהנים נושאים כפיהם רק בשבת, יו"ט, חוה"מ, ור"ח =חול המועד וראש חודש= במוסף.[[5]](#footnote-5) והנה מקצת רבנים עומדים כעת לשנות המנהג ולהנהיג נשיאת כפים בכל יום וגם בתפילת שחרית ביו"ט כמנהג ירושלים, ונימוקם דכיון דחיפה יש לו דין ארץ ישראל לכל דבר... והנה בקצת בתי כנסת בחיפה הנהיגו כבר נשיאת כפים בכל יום, ויש כאלו שלא הנהיגו במילואן רק (בינתים) בשבת ויום טוב - שאז אין משום ביטול מלאכה - נושאים כפים גם בשחרית ובמשך הזמן אולי יעלו לדוכן גם בימות החול. עכ"ל. הנה לא ידעתי מאן חשיב ומאן ספין לבטל מנהג קדמון וכמ"ש בדבריו, והנה כבר הי' לעולמים כמ"ש בארוכה בתשו' בית אפרים (או"ח סי' ו'), על דבר המנהג בחו"ל... דיש מי שלבו נוקפו לפי שמ"ע =שמצות עשה= מן התורה הוא שיהיו נושאים כפים בכל יום, אם יש מקום ויסוד למנהג זה, ואם יש כח לבטלו אם לא... וע"ז כתב הבית אפרים בזה"ל ועתה ירא וישפוט בעין שכלו את הגבורים אנשי שם האלה אשר הקטן שבתלמידי תלמידיהם קטנם עבה ממתנינו, האם אמר יאמר ליצא ביד רמה ערוך אתם מלחמה ובכחו ועוצם ידו יעשה חיל ועזר כנגדו לבטל המנהג אשר יסדו רבים וגדולים זה זמן רב, ואם אף הי' נעלם מאתנו טעם הדבר לגמרי, וק"ו דטעמא אמרי בה וליכא דררא דאיסורא, שאנחנו מחויבים לשמוע בקול דבריהם ואחריהם לא נשנה, ושוב האריך עוד בנתינת טעמא לשבח על אי נשיאת כפים בכל יום, בהוספה על הטעמים המבוארים בש"ע ופוסקים שם, אשר יש בנש"כ =בנשיאת כפים= חששא דאיסורא, ואדרבה צריך ליישב מנהג א"י ומלכות מצרים דנהוג גבייהו שישאו כפיהם בכל יום, וסיים בזה"ל הנה זכינו ליתן טעמים מספיקים למנהג הזה שנהגו בפני רבים וגדולים זמן ארוך יותר מת"ק שנה, אבל באמת אין אנו אחראים לזה, דאף אם הי' נעלם מאתנו טעם הדבר אין לשנות המנהג... אין בדור הזה מי שיכול לשנות המנהג הנהוג עפ"י אבותינו הקדמונים דפשיטא שהיו בני תורה וקבעו מנהגם עפ"י התורה והמצוה, ואפילו כנגד ההלכה אזלינן בתר המנהג, היכא שהמנהג הוקבע על פי חכמי המקום... שאפילו אם הי' נדנוד איסור בדבר אין כח בידינו לבטל מנהג אבותינו שתורה היא, ומכ"ש בזה שאין נדנוד איסור כיון שאם לא קראוהו א"צ לעלות... העתקתי כל הנ"ל דגם בנד"ד באנו לכל הנ"ל, הגם שראיתי בס' עיר הקודש והמקדש מהגמוהרי"מ טוקצינסקי ז"ל (חלק ג' פכ"ה - ב) שכתב שם (בסעי' ו'), דבגליל נוהגין בזמננו שאין נ"כ =נושאים כפים= בחול כי אם במוסף של שבת ויו"ט, ולא ידוע בבירור ע"י מי ועל יסוד מה נוהגין כך עכ"ד... אמנם למעשה לא נמצא עוד רב וגדול שהי' לו העוז לבטל המנהג בגליל ועכ"ח מכל הטעמים ונימוקים שכתב הבית אפרים כנ"ל, דשייך גם בנד"ד כדלהלן... כיון שכבר נהגו כן והונהג כן עפ"י גדולי הדורות, אין רשות לשום אדם לשנות מכל הטעמים שכתב הבי"א באיסור לשנות מהמנהג, ומזלזלין בגדולי הדור ודור מאז עד היום הזה, ואף תלמידי הגר"א ז"ל שעלו בשנת תק"ע ומהם הגאון בעל פאת השלחן ז"ל שדר בצפת משנת תק"ע עד אחרי תקצ"ז, ופקפק בהמנהג שם כנ"ל, מ"מ לא שינה המנהג שם, אף דאז ל"ה המנהג נהוג רק כמה עשרות בשנים מעת עליית תלמידי הבעש"ט כנ"ל, ומכש"כ כהיום הזה שכבר עברו כב' מאות שנים שנהגו כך, והיו במשך הדורות כמה וכמה גדולי וצדיקי הדור וכלם קיימו וקבלו המנהג שם, וא"כ איך יהין מי שהוא בזמנינו לשנות המנהג והמקיימים ומחזיקים בהמנהג יתברכו בברכת שמים (שו"ת מנחת יצחק ח, א)

24. והיות שבכל א"י גם הישובים החדשים נושאים כפים בכל יום בכל החוגים ובכל העדות בלא שום הרהור וערעור... לכן מתמיה מאוד מה שנוהגין בערים של הגליל ובכלל זה גם חיפה שנ"כ היא רק במוסף דשבת ויו"ט ור"ח ושמעתי שכבר התעוררו בזה לשנות המנהג ובאופן טבעי מתעורר גם התנגדות ובפרט שהנידון הוא מנהג למרות שבעצמותו הוא מצוה מן התורה, ומי אינו יודע המאמרים של חז"ל מה שנאמר על מנהג ותיכף נבהלים מזה ועל יסוד זה בונים כל הבנין כי הכל הולך לאחרי המחשבה הראשונה, לכן ראשית צריכים אנו להשים הדגש על היסוד אם המנהג כולל כל האשכנזים או רק חלק מהם... לכן אין שום דמיון ורחוק כמזרח ממערב המנהג של חו"ל המוזכר ברמ"א שכל הקהלות קבלו פסקיו ומנהגיו כהפתגם העממי וכל ישראל יוצאים ביד רמה להנידון שלנו שבכל א"י המנהג נ"כ בכל יום בכל העדות וחוגים, רק בצפת חלק מהמתישבים החדשים נהגו אחרת בגלל טעם ידוע שלא שייך בזמנינו ואני לא מאמין שיש מי שיאמר אחרת וההיפך מההגיון הפשוט ולהשוות דברים שאינם דומים כלל זה לזה... ובשו"ת בית אפרים... נראה שהפריז קצת כדי לאים ולהפחיד מי שירצה לשנות המנהג שבחו"ל... ואין ספק בדבר שהמשתדלים בזה להנהיג נ"כ בכל א"י הם מהמצדיקי הרבים (הרב בנימין יהושע זילבר, אז נדברו, יא, מג; וראה שם מט; יב, כד; יג, לה)

25. הנה זה לפני איזה שבועות כתב לי בשם הרב הגאון מוה"ר בנימין יהושע זילבר שליט"א שראה בחוברת האוהל את תשובתי לכ"מ בענין נש"כ, וכי דעתו אינו כן, אלא יש להשתדל להנהיג נש"כ גם בחול אף בצפת ובכל הגליל אשר נהגו זה כמאתים שנה שלא לישא כפים רק במוסף, ועכשיו נתראיתי את מאמרו של הרה"ג הנ"ל, נדפס בירחון מורי', ואף שלא הזכיר את תשובתי אל כ"מ הנ"ל, מ"מ מחשבתו ניכרת מתוך מעשיו שכוון לדברי הנ"ל... לדעתי יש בזה בזיון גדול לגאוני ארץ וקדושי עליון אשר בארץ המה שהנהיגו המנהג בגליל... אנחנו חייבים, לעשות אזנינו כאפרכסת לשמוע בקול הגאונים והקדושים אשר הנהיגו המנהג הנ"ל, אף אם הי' נעלם מנו טעמיהם ונימוקם, ומכש"כ שבאמת טעמיהם ונימוקם עמהם... ושו"ר בספר ארץ חיים מאת הרב חיים סתהון מעיה"ק צפת ת"ו, בן הרב מנשה מטלוב סתהון ז"ל ראב"ד בצפת ת"ו, הכולל ענינים הנוגעים לא"י ומנהגים ותקנות והסכמות של הראשונים והאחרונים תקיפי וחסידי דארעא דישראל אשר הוציאו לאור בשנת תרס"ח, וכתב שם בהקדמתו דידוע שבדברים רבים אין משתוים עניני דירושלים עה"ק לעניני עה"ק צפת ושאר ארץ ישראל... וא"כ אין חידוש שכן הוא גם בענין של נש"כ בכל יום... שיש נוהגים לישא כפים בשבת ויו"ט דוקא מפני טורח ציבור ע"ש וכן נוהגים האשכנזים פה עיה"ק צפת ת"ו... הרי... שענין נש"כ הוי מהחילוקים במנהגים שבין ירושלים עה"ק ת"ו ובין צפת עה"ק ת"ו... ועוד ש"מ מדהביא... דכוונת הפאת השלחן בכותבו בא"י ובירושלים אין בכלל אלא מה שבפרט, ובודאי משום שהרב המחבר ספר ארץ חיים שהי' מילידי צפת ובן של הראב"ד בצפת ת"ו, שאולי אביו הי' עוד בזמנו של פאת השלחן, ועכ"פ קרוב לזמנו מאד, והי' נודעים לו המנהגים עוד מזמן הפאת השלחן... דאפילו אם נניח דהפי' בפאת השלחן, דבהכולל שלו בצפת הנהיג לישא כפים בכל יום, אבל הא ברור דלא נתקבל אצל רוב הצבור, שכן מוכח מדבריו שדייק וכתב ובכוללנו כנ"ל, ואחרי שהפאת השלחן עזב את צפת ת"ו נתבטל לגמרי מצפת ומטברי' הכולל מעדת הפרושים לכן נשאר המנהג שהי' לפני כמה עשרות בשנים שבאו הפרושים (כלשון הרה"ג במאמרו שם), וא"כ לפנינו, המנהג שנהגו כמאתים שנה, ואין חילוק בין מנהג של גליל, ובין המנהג שבחו"ל... והנה הביטוי חידוש נועז לכתוב על גברא רבא הבי"א ז"ל, שהחת"ס ז"ל כותב עליו גדולות ונוראות כנ"ל, היא ביטוי שלא בכבוד מאד, אפילו שיהי' באמת תמוה גדולה חידושו, ובפרט מה שכתב שהפריז קצת כדי לאיים, היינו כלומר שכתב חידוש שאף לפי דעתו של הבי"א ז"ל אינו אמת, ורק כתב כדי לאיים, וזה פגיעה גדולה בכבוד הבי"א ז"ל, דוכי ע"ז יכתוב הבי"א ז"ל אנהירנהו לעיינין מן שמיא, וביותר לכתוב כן אחרי שהרה"ג הנ"ל בעצמו כתב שאין בתוך הענינים כנ"ל. (וימחול לי הרה"ג שליט"א הנ"ל, דאף שכבוד גדולת תורתו יקר בעיני מאד, אבל לכבודו של הבית אפרים זצ"ל ל"ה אפשר לי לעבור בשתיקה ע"ז)... אמנם שוב כתב הרה"ג הנ"ל בעצמו דכמעט ברור שמה שהנהיגו בגליל שלא לישא כפים בכל יום, הי' בשביל הצינה המצוי' בגליל (ומשום זה הנהיגו בגליל גם במקומות החמים)... לאו דוקא משום צינה... קשה לרוב הצבור לטבול בכל יום משום כמה עיכובים וטרדות... ומש"כ עוד הרה"ג הנ"ל שם, ואם אנו רואים שבכל א"י כן יש נ"כ בכל יום בכל העדות והחוגים אם נחמיר בגליל מטעם הב"א אנו עושים מצות התורה כחוכא וטלולא עכ"ל, תמה אני מאד על דברים הנ"ל, דלפי דבריו כל אותם השנים כמאתים שנה ויותר כנ"ל, עשו אבותינו גאונים וצדיקים קדושי עליון חוכא וטלולא ממצות התורה ח"ו, אין לך בזיון גדול מדברים כאלה.... ולכן לענ"ד משנתינו לא זזה ממקומה (מנחת יצחק ח, ב)

26. אין בזה משום שינוי מנהג... אילו שכבר שינו מהמנהג והתחילו לישא כפים בכל יום או בכל שבת – אין בידנו הכח להחזירם למנהג הקדום, אבל גם אלו שעדין מחזיקים במנהג חז"ל – אין עלינו לכופם לשנות המנהג (הרב שמואל ווזנר, שו"ת שבט הלוי ד, סימן ע)

27. הנני מוצא לעצמי חוב קדוש לפרסם מה שאזני שמעו לפני ארבעים שנה, בעת שהתחילו הגזרות מהרשע היטלר ימח שמו ושם זכרו. הודיעו בחלום, כי עיה"ק ירושלים לא תסבול מהגזרות בזכות שיש להם ברכת-כהנים בכל יום. חלום זה תכף נתפרסם, ומאז בכל האפשרות דקדקתי לשמוע כל יום ברכת-כהנים. החלום נתקיים: עיה"ק ירושלם לא סבלה כלום. גם ידוע, כי עיה"ק ירושלם איננה סובלת אף פעם מרעידת האדמה – מפני זכות ברכת-כהנים, הנהוגה כל יום... מכל האמור נראה לפי עניות דעתי כדבר בריר ופשוט כי יש מקור להנהיג נשיאת כפים בגליל בכל יום. (הרב אלעזר בריזל, מקור בהלכה ב, עמ' נב-סא)

1. "הרי דכתב מפורש בכל א"י ואם איתא דבגליל יש מנהג אחר הרי בזמן הפאת השלחן כבר היה ישוב חשוב בצפת ובטבריה ובודאי היה הפאת השלחן מזכירו... אף שמשמע מפאת השלחן שכבר היה איזה מנהג מקודם לנ"כ רק במוסף בשבת הרי שלא השגיח על המנהג הזה אף שהי' זה מכמה עשרות בשנים מזמן שבאו החסידים לצפת ולטבריא ושינה המנהג בכולל שלו בגלל שהמנהג הקדום מכריע שהי' עוד מזמן הב"י ומרן הב"י ז"ל העיד שכן הי' המנהג עוד מקודם בודאי שזה מכריע ולא מה שהנהיגו כמה עשרות בשנים לפני עליית הפרושים, וכפי הנראה דלאחר הרעש שבעל פאת השלחן עלה לירושלים נתבטל לגמרי מצפת וטבריא הכולל מעדת הפרושים לכן נשאר המנהג שהי' לפני כמה עשרות שנים שבאו פרושים. נתבאר מהאמור שאם המנהג קובע הרי בזה שאנו משנים המנהג בגליל וחיפה אין הפירוש שאנו משנים המנהג מכפי שהי' מלפני מאתיים שנה, אלא אדרבה אנו מקיימים המנהג שהיה אז וכפי שהיה מלפני כארבע מאות שנה וזה בזמן מרן הב"י ז"ל וכפי שכותב בב"י הרי זה היה עוד מנהג קדום, ואין זה מהבדלי מנהגים שבין ספרדים ואשכנזים כיון שהמדובר במצוה וחיוב ממש הלוא סוף סוף תורה אחת לכולנו וגם הרבה מנהגים גם בתפלה הנהיגו אז כמו הספרדים. בכל אופן כיון שבכל אר"י גם הישובים החדשים של המאה האחרונה נוהגים נ"כ בכל יום הרי קבלנו עלינו המנהג הקדום של חמש מאות שנה ויותר כפי שהיה בירושלים גם בצפת וטבריא הוא כן" (הרב בנימין יהושע זילבר, אז נדברו יא, מג) [↑](#footnote-ref-1)
2. "אבל בזמן הב"י שהיה בצפת וכן בזמן הגירושין והב"י עצמו הוגלה מספרד ביחד עם הוריו כשהיה רק בן ארבע ובזמן שהב"י בא לצפת כבר הי' הרבה מהפליטים מספרד ופורטוגל ובכל אופן קשה היאך קבע בב"י ובש"ע הוראה ומנהג לדורות אם יכול להתעורר חשש של כהני חזקה אלא ודאי והב"י לא ס"ל כסברת הבית אפרים... ועצם החילוק שמהלק הב"א מה שנוגע להמציאות בין מלכות מצרים וא"י ובין מדינות אירופה נראה כדוחק... ואם לחוש לדברי הב"א הי' לנו לחוש בכל א"י ובפרט בזמנינו ואם אנו רואים שבכל א"י כן יש נ"כ בכל יום בכל העדות והחוגים אם נחמיר בגליל מטעם הב"א אנו עושים מצות התורה כחוכא ואטלולא" (הרב זילבר, שם) [↑](#footnote-ref-2)
3. ל"וממילא בזמנינו שאין שום בעיות של טבילה במקוה חוזר המנהג למקומו כמו שנהגו הספרדים" (שם) [↑](#footnote-ref-3)
4. "להבין איך הגיעה הנהגה זו בגליל להיות הכהנים נושאין כפיהם רק בכל תפילת מוסד ואף פעם לא בתפילת שחרית והנה לפי ההלכה יש סברא להיפוך כי תפילת שחרית אין בו אף פעם לחשוש בדבר שתית היין כי בודאי לפני התפלה בשום מקום אין רגילות לשתות יין אבל לפני תפילת מוסף הלא יש שם חשש של שתית יין ואולי גם חשש של שכרות הן אמ' שלהכהנים יש אזהרה לא לשתות יין לפני תפלת מוסף בזמן שהם צריכים לישא כפיהם בכל זאת קשה להבין למה לא היו מסדרים את נ"כ בתפלת שחרית שהרי מזרזין למצוות וכאשר נתתי לבי לחקור בענין זה אמרתי אולי מעשה שהי' כן היה: באו כהנים ממדינות חו"ל שלא הרגילו לנשיאות כפים כל יום ולפיכך לא עלו לדוכן ולא מיחו בידם כי לא היה מפורסם שיש כהן אבל ביום שיש בו מוסף, הלוא לפני מוסף יש קריאת ההורה ונתפרסם שיש כהן, אז קבלו הוראה לעלות לדוכן למוסף וכן עשו ואולי מזה נשתרבב מנהג זה לישא כפים רק בתפלת מוסף" (הרב אלעזר בריזל, מקור בהלכה ב, עמ' נד) [↑](#footnote-ref-4)
5. "אחד המתנגדים אברך חיפאי ממשפחה מפורסמת כתב אגרות לגדולי הרבנים בארץ ובגולה והצליח להטעות חלק מהם ע"י תיאור לא מדוייק באילו היה קיים מנהג המקום בחיפה מקדמת דנא לעלות לדוכן רק בתפילת המוספין של שבתות וחגים ואנחנו מורים לשנותו ולבטל המנהג... והעלים דעתנו שבררנו לעיל כי אין ולא קיים שום מנהג ותיקין או ע"פ גדולים בחיפה, ואדרבה האשכנזים הראשונים נגררו אחרי מנהג החסידים שבטבריא" (שי כהן א, עמ' כט) [↑](#footnote-ref-5)